of(f) the road στο Ίλιο
2025-10-27 20:00 - 22:00 (Europe/Athens) | Πολιτιστικό Κέντρο Μελίνα Μερκούρη Ίλιο, Ηροδότου & Πωγωνίου, Ίλιο, Αττική, 13123, Greece
of(f) the road @ Μουσικό Στέκι Ιλίου
Έχουμε στις αποσκευές μας τραγούδια δεκαετίας 70/80 blues και rock. Είναι τα τραγούδια που μεγαλώσαμε και θα σας τα παρουσιάσουμε στο μουσικό στέκι Iλίου.
Γεώργιος Κολοτρώνης φωνή κιθάρα
Αλέξανδρος Πέπελας κιθάρα
Θεόδωρος Τσαμερτζής μπάσο
Νικόλαος Μαρατζώτης τύμπανα
Η είσοδος στις παραστάσεις είναι ελεύθερη ενώ αξίζει να σημειωθεί πως όλοι οι καλλιτέχνες, ηχολήπτες, φωτιστές, γραφίστες και διοργανωτές για το stage και τις εκδηλώσεις, συμμετέχουν αφιλοκερδώς.
Μουσικό Στέκι Ιλίου Καλλιτεχνικό Καφενείο «Θ. Αγγελόπουλος» Πολιτιστικό Κέντρο «Μελίνα Μερκούρη» Αγ. Φανουρίου 99, Ίλιον, 2ος όροφος
Είσοδος ελεύθερη
Οι πόρτες ανοίγουν στις 20:00 και οι παραστάσεις αρχίζουν στις 21:00 και τελειώνουν στις 22:30

Περιήγηση στη Σχολή Ναυτικών Δοκίμων στον Πειραιά
2025-10-28 10:00 - 18:00 | Σχολή Ναυτικών Δοκίμων Πειραιά, Τέρμα Χατζηκυριακού, Πειραιάς, Αττική, 18539, Greece
Με αφορμή τον εορτασμό της Εθνικής Επετείου της 28ης Οκτωβρίου, η Σχολή Ναυτικών Δοκίμων ανοίγει τις πύλες της στο κοινό την Τρίτη 28 Οκτωβρίου 2025, από τις 10:00 έως τις 18:00, προσκαλώντας τους πολίτες σε μια ιδιαίτερη ημέρα γνωριμίας με τη Σχολή, την αποστολή και την ιστορία της. Μια ημέρα τιμής, μνήμης και γνωριμίας με τη ναυτική παράδοση.
Η Σχολή προσφέρει στους επισκέπτες τη δυνατότητα:

Να περιηγηθούν στους χώρους της Σχολής
Να επισκεφθούν την έκθεση ‘’Μικροναυπηγική – Συλλογή Γρυπιώτη’’
Να ξεναγηθούν στο Μουσείο της Σχολής
Να περιηγηθούν στη θεματική ιστορική έκθεση φωτογραφίας, αφιερωμένη στον Παγκόσμιο Πόλεμο, που επιμελείται η Υπηρεσία Ιστορίας Ναυτικού.
Να επισκεφθούν τον Προσομοιωτή Ναυτιλίας και να γνωρίσουν από κοντά τις τεχνολογικές δυνατότητες εκπαίδευσης στη ναυτιλία/κατεύθυνση.

Η επίσκεψη περιλαμβάνει οργανωμένες ξεναγήσεις ανά ομάδες, παρουσία στελεχών
της Σχολής.
ΕΝΑ ΖΩΝΤΑΝΟ ΚΥΤΤΑΡΟ ΤΗΣ ΝΑΥΤΙΚΗΣ ΜΑΣ ΠΑΡΑΔΟΣΗΣ Η Σχολή Ναυτικών Δοκίμων είναι η Σχολή αυτή που έχει εκπαιδεύσει και παράλληλα γαλουχήσει ικανούς Ναυμάχους, άξιους ηγέτες, πρωτοπόρους και ικανούς ναυτίλους που έπλευσαν ανά την υφήλιο, αλλά και σημαντικές προσωπικότητες που διακρίθηκαν σε μεταγενέστερο χρόνο στον πολιτικό, ακαδημαϊκό, πνευματικό και επιχειρηματικό βίο της χώρας, συντηρώντας παράλληλα άσβεστες και μεταδίδοντας αναλλοίωτες τις ευγενείς παραδόσεις του Π.Ν. και του Ελληνικού Έθνους.
Σας περιμένουμε με χαρά σε μια μέρα μνήμης και εθνικής υπερηφάνειας, που τιμά την ιστορική παρακαταθήκη της 28ης Οκτωβρίου 1940 και αναδεικνύει τον ρόλο των Ενόπλων Δυνάμεων στην υπεράσπιση των αξιών της ελευθερίας και της ανεξαρτησίας της πατρίδας μας. Για λόγους ασφαλείας, ενδέχεται να ισχύουν περιορισμοί στη φωτογράφιση. Απαιτείται επίδειξη ταυτότητας κατά την είσοδο.
Σχολή Ναυτικών Δοκίμων, Τέρμα Χατζηκυριακού, Τ.Κ.18539, Πειραιάς
Τηλ.:2104581326 – 2104581316, Email gdhs@hna.gr

Ανήμερη Μνήμη στο Χαλάνδρι
2025-10-28 18:30 - 20:30 | Κτήμα Πραποπούλου Χαλάνδρι, Προφήτη Ηλία 49, Χαλάνδρι, Αττική, 15233, Greece
Ανήμερη Μνήμη
Προβολή της αυτοοργανωμένης, αντιεμπορευματικής παραγωγής “Ανήμερη Μνήμη”. Τη τρίτη 28η Οκτώβρη μαζευόμαστε στην κατάληψη κτήματος Πραποπούλου, βλέπουμε και συζητάμε γύρω από το ντοκιμαντερ Ανήμερη Μνήμη! Τα έσοδα θα διατεθούν για τις εργασίες συντήρησης της κατάληψης.
“Στα μονοπάτια της Δυτικής Μάνης, η μνήμη όσων ζουν ακόμα είναι ποτισμένη από τη σκληρότητα της δεκαετίας του ’40, που τους έφερε να παλεύουν για την επιβίωση και την αξιοπρέπειά τους. Με όρους αυτοοργάνωσης, δυνατής συντροφικότητας και αλληλεγγύης.”
Ανήμερη Μνήμη είναι οι χιλιάδες ιστορίες καθημερινών ανθρώπων, είναι η μνήμη τους, το βίωμά τους, τα συναισθήματά τους, που δεν έχουν ηρεμήσει, δεν έχουν ημερέψει, παρά τις δεκαετίες που πέρασαν. Δεν μας αφηγούνται την “ιστορία του εμφυλίου”, δεν μας μιλάνε για κατορθώματα και ήρωες. Μας περιγράφουν πώς η κοινότητα έγινε, έστω και για λίγο, απόλυτος όρος ύπαρξης, που προκαλεί τα δικά μας στοιχήματα του σήμερα.”
μερεμέτια ομάδα εργασιών και κήπου της κατάληψης κτήματος Πραποπούλου

Το Ίλιον – Νέα Λιόσια – στον Αγώνα του 1940
2025-10-28 19:00 - 21:00 | Αττική
«Το Ίλιον – Νέα Λιόσια – στον Αγώνα του 1940»
Ο Πόλεμος – η Κατοχή – η Αντίσταση
Επετειακή εκδήλωση αφιερωμένη στους Ήρωες του Έπους του 1940 από τον Μορφωτικό και Πολιτιστικό σύλλογο Μεσσηνίων Ιλίου «Η Αρχαία Μεσσήνη». Συμμετέχουν η Ένωση Λιοσιωτών Ιλίου, ο Εξωραϊστικός και Εκπολιτιστικός Σύλλογος Ιλίου «Εθνική Εστία» και το Μουσικό Σχολείο Ιλίου.
ΕΠΙΜΕΛΕΙΑ ΕΚΔΗΛΩΣΗΣ: Φώτης Μαρκόπουλος
Θέατρο «Μελίνα Μερκούρη» Πολιτιστικό Κέντρο «Μελίνα Μερκούρη» Αγίου Φανουρίου 99, 131 22, Ίλιον
Πρόγραμμα εκδήλωσης
19.00 Προσέλευση
19.15 Πρόλογος: Φώτης Μαρκόπουλος, Πρόεδρος Μορφωτικού Πολιτιστικού Συλλόγου Μεσσηνίων Ιλίου «Η Αρχαία Μεσσήνη», Καθηγητής Φιλολογίας
Προσφωνήσεις Χαιρετισμός: Aνδριάνα Αλεβίζου-Κουκουβίνου, Δήμαρχος Ιλίου
Σελίδες από την Ιστορία της πόλης μας 1940 -1944 μέσα από κείμενα ,μουσική, χορό, εικόνες, αναμνήσεις
Στην εκδήλωση λαμβάνουν μέρος:
Μαθητές από την Ορχήστρα Λαϊκής Μουσικής του Μουσικού Σχολείου Ιλίου, Καθηγητής Χρήστος Σιάννας
Τα χορευτικά τμήματα της Ένωσης Λιοσιωτών Ιλίου, Χοροδιδάσκαλος Παπαδομαρκετάκης Αντώνης
και του Εξωραϊστικού και Εκπολιτιστικού Συλλόγου Ιλίου “Eθνική Εστία” Υπεύθυνος Χοροδιδάσκαλος , Kαλαντζής Θανάσης
Οι δάσκαλοι χορού:Ρενάτα Τσουγκριάνη, Άγγελος Κετής
Συντελεστές θεατρικού δρώμενου: Επιμ, Φραντζέσκος Θοδωρής, ηθοποιός – σκηνοθέτης
Έναρξη εκδήλωσης
“O άγνωστος στρατιώτης 1940 – 1941”
Η πόλη μας στις παραμονές του πολέμου
Η κήρυξη του πολέμου
Ήταν Οκτώβρης βροχερός του Άρη Ντίνα. Χορευτικό τμήμα: Ένωση Λιοσιωτών Ιλίου
Η πορεία προς το Μέτωπο
Όλες και όλοι μαζί στον αγώνα
“Όλα τα Ελληνόπουλα” του Στελλάκη Περπινιάδη. Χορευτικό τμήμα: Ένωση Λιοσιωτών Ιλίου
Η συμμετοχή των γυναικών των Νέων Λιοσίων στη στήριξη του Αγώνα
Ο αγώνας για την επιβίωση στα Νέα Λιόσια
“Ψωμί – Τραγούδια Κατοχής – του Πάνου Τζαβέλλα από τo Μουσικό Σχολείο Ιλίου ”
“ Χορογραφία: Ρενάτα Τσουγκριάνη, Άγγελος Κετής “
Η Iταλογερμανική κατοχή στα Νέα Λιόσια
“Πατάω ένα κουμπί – Τραγούδια Κατοχής – του Πάνου Τζαβέλλα από το Μουσικό Σχολείο Ιλίου ”
“ Χορογραφία: Ρενάτα Τσουγκριάνη, Άγγελος Κετής “
Τα Νέα Λιόσια ,μια μικρή πόλη ,μια μεγάλη αγκαλιά αγάπης και προσφοράς
Η Πείνα, τα συσσίτια και η καθημερινότητα, οι θάνατοι
“ Θα Σαλτάρω- του Μιχάλη Γεννήτσαρη από τo Μουσικό Σχολείο Ιλίου ”
«Τα σκουπίδια» που πλούτισαν
“Το πιτσιρίκι -Ντοκουμέντα – του Γιώργου Ζαμπέτα από τo Μουσικό Σχολείο Ιλίου ”
Ο Πομπός του Ραδιοφώνου στα Νέα Λιόσια
Η Αντίσταση στον κατακτητή
“Κατοχή -του Γ. Μητσάκη, Π.Μιχαλόπουλου από τo Μουσικό Σχολείο Ιλίου ”
Χορευτικό τμήμα:Eξωραϊστικός και Εκπολιτιστικός Σύλλογος Ιλίου «Εθνική Εστία»
Οι δικοί μας ΗΡΩΕΣ της Εθνικής Αντίστασης – Οι θυσίες
Δράσεις Αντίστασης στους κατακτητές
“Η κομαντατούρα-Ντοκουμέντα – του Γιώργου Ζαμπέτα από τo Μουσικό Σχολείο Ιλίου ”Χορευτικό τμήμα: Eξωραϊστικός και Εκπολιτιστικός Σύλλογος Ιλίου «Εθνική Εστία»
Aπόπειρα Ανατίναξης του Πομπού των Λιοσίων και η διάσωσή του
Η Απελευθέρωση
“Ο Μεγάλος Περίπατος του Πέτρου -Θεατρικό Δρώμενο. Επιμέλεια: Φρατζέσκος Θοδωρής
Eυχαριστίες
Παρουσίαση – ‘Ερευνα – Σύνθεση αρχειακού υλικού: Φερενίκη Ξεκαλάκη
Οπτικοποιημένη απόδοση: Γιώργος Γερολυμάτος
Συμμετέχουν αναλυτικά:
Οι μαθητές από την Ορχήστρα Λαϊκής Μουσικής του Μουσικού Σχολείου Ιλίου:
Μπεκιάρης Παναγιώτης – Μπουζούκι-Τραγούδι
Δημήτρης Αλεξόπουλος – Μπουζούκι
Ηλίας Σελέκος – Κιθάρα
Μαστρογιάννης Γιάννης – Πιάνο
Ορέστης Κρητικός – Μπάσο
Κώστας Χόρτης – Κλαρίνο
Αθανασία Χαραλαμποπούλου – Τραγούδι
Στο θεατρικό δρώμενο “Ο Μεγάλος Περίπατος του Πέτρου” οι Τριανταφυλλένια Παπαγεωργίου, Νικολέτα Τούσιου, Σοϊλέ Αντζελίνα
Στην εκδήλωση προβάλλονται αποσπάσματα από επετειακές παραγωγές:
Ντοκιμαντέρ /ΕΡΤ /Παραχώρηση από το Ιστορικό Αρχείο της ΕΡΤκαι ΣΚΑΙ
Γενικό Επιτελείο Στρατού
Πολεμικό Μουσείο
Δήμος Αθηναίων
Η πόλη των Αγίων Αναργύρων
Ντοκιμαντέρ Μυρίζοντας μόνο γιασεμί
Απόσπασμα τανίας Φίνος Φίλμ

Μακριά από τους Ανθρώπους
2025-10-28 21:00 - 23:00 | Αυτοδιαχειριζόμενο Στέκι Πέρασμα Εξάρχεια, Ζωοδόχου Πηγής 95-97 & Ισαύρων, Αθήνα, Αττική, Greece
Προβολή Ταινίας Μακριά από τους Ανθρώπους με αφορμή την ανάγνωση του έργου του Αλμπέρ Καμύ Ο Εξεγερμένος Άνθρωπος. Η Ομάδα Αυτομόρφωσης προβάλλει την ταινία του David Oelhoffen Μακριά από τους Ανθρώπους (2014) Η ταινία βασίζεται στο διήγημα του Αλμπέρ Καμύ “Η Φιλοξενία” την Τρίτη 28/10 στις 21:00.

Η Ομάδα Αυτομόρφωσης συγκροτήθηκε στο πλαίσιο της Α.Δ.Β. και αποτελεί μια ανοικτή διαδικασία αυτομόρφωσης και προσέγγισης διάφορων γνωστικών αντικειμένων. Δεν αποτελεί κάποιου είδους «σεμινάριο», ούτε βασίζεται στους «ειδικούς» της γνώσης και τις «αυθεντίες» αλλά στο συμμετοχικό διάβασμα και την ανοικτή & κυκλική συζήτηση στην οποία όλες οι γνώμες, τα ερωτήματα κι οι απορίες έχουν τη θέση τους.
Οργανικό συμπλήρωμα αυτής της συλλογικής συνθήκης δεν μπορεί παρά να είναι και η παράλληλη ατομική μελέτη & το προσωπικό ψάξιμο πάνω στην κοινή θεματική, τα οποία εμπλουτίζουν τη συζήτηση και δίνουν βαθύτερο νόημα στη συμμετοχή, ενώ ταυτόχρονα γονιμοποιούνται κι αναπροσανατολίζονται από αυτήν.
Μέσα από το συντροφικό διάλογο και την ανταλλαγή απόψεων και γνώσεων, διευρύνουμε την ικανότητά μας να διαβάζουμε και να προσεγγίζουμε κριτικά τις θεματικές, τα βιβλία και τους συγγραφείς που επιλέγουμε.
Στην εποχή της άμεσης ανάκτησης της πληροφορίας και της εδραίωσης μιας ρευστής και ευέλικτης διαχείρισης της γνώσης, προσπαθούμε, έτσι, να ενθαρρύνουμε την επιστροφή στα ίδια τα κείμενα όσο και μια μεγαλύτερη εμβάθυνση στις υπό συζήτηση θεματικές.
Συνήθως, μετά το τέλος της ανάγνωσης ενός βιβλίου ή μέρους του έργου ενός συγγραφέα, μοιραζόμαστε όσα καταλάβαμε, διοργανώνοντας μια ανοικτή εκδήλωση. Η Ομάδα Αυτομόρφωσης συναντιέται στο Αυτοδιαχειριζόμενο Στέκι Πέρασμα, κάθε Τρίτη στις 20:30-23:00. Για επικοινωνία αναζητείστε μας στο χώρο του στεκιού κάθε Τρίτη 20:30 – 23:00 και στο email adva@espiv.net.

Skill UP Forum 2025
2025-10-29 13:00 - 20:30, 2025-10-30 10:00 - 17:30 | Τεχνόπολη Δήμου Αθηναίων, Πειραιώς 100 και Βουτάδων, Αθήνα, Αττική, 11854, Greece
Skill UP Forum 2025
Το τέταρτο Skill UP Forum από το Envolve Entrepreneurship & τη linq, θέτει στο επίκεντρο των συζητήσεων, για φέτος, την τεχνητή νοημοσύνη, τις νέες τεχνολογίες, και τις εξελίξεις στην αγορά εργασίας. Το Skill Up Forum 2025, που διοργανώνεται για τέταρτη χρονιά, και τελεί υπό την Αιγίδα του Υπουργείου Ψηφιακής Διακυβέρνησης, θα φιλοξενήσει περισσότερους από 50 ηγέτες και στελέχη επιχειρήσεων και επαγγελματίες, στις 29 & 30 Οκτωβρίου, στην Τεχνόπολη Δήμου Αθηναίων που θα μεταμορφωθεί σε σημείο συνάντησης για επαγγελματίες και επιχειρήσεις που επενδύουν στο μέλλον.
Στο επίκεντρο των συζητήσεων, για φέτος, είναι η τεχνητή νοημοσύνη, οι νέες τεχνολογίες, και οι εξελίξεις στην αγορά εργασίας. Ένα διήμερο συζητήσεων, δικτύωσης και εκπαίδευσης από το Envolve Entrepreneurship και τη linq, με ένα πρόγραμμα που απαντά στις ανάγκες της σύγχρονης αγοράς εργασίας. Περισσότερες πληροφορίες για τους ομιλητές και το περιεχόμενο των συζητήσεων θα δημοσιεύονται στο: https://skillup.gr
Με περισσότερες από 35 δυναμικές και εναλλασσόμενες ομιλίες, διαδραστικά workshops, εκπαιδεύσεις στελεχών (executive trainings) και θεματικές δράσεις δικτύωσης (lounges, roundtable discussions), το φόρουμ προσφέρει μια εμπειρία εξέλιξης και διασύνδεσης, σχεδιασμένη για εταιρείες και στελέχη που βρίσκονται στο επίκεντρο των εξελίξεων. Οι θεματικές συζήτησης του φετινού φόρουμ περιλαμβάνουν: τεχνητή νοημοσύνη (ΑΙ), ηγεσία, επιχειρηματικότητα, ψηφιακά εργαλεία, στρατηγικές βιωσιμότητας (ESG) και συμπερίληψης (DE&I). Πως βλέπουν οι επιχειρήσεις το μέλλον; Πως εξελίσσονται τα στελέχη στις απαιτήσεις της εποχής; Πως η τεχνητή νοημοσύνη θα επηρεάσει τον τρόπο εργασίας του δυναμικού μιας εταιρείας; Αυτές είναι μερικές από τις ερωτήσεις που θα απαντηθούν στο Skill Up Forum 2025.
Οι ενδιαφερόμενοι μπορούν να κλείσουν τη θέση τους δωρεάν στον ακόλουθο σύνδεσμο: https://conferience.com/eventPage/SkillUp.
Το Skill Up Forum υποστηρίζεται διαχρονικά από δεκάδες εταιρείες και ηγέτες του κλάδου, που επενδύουν στην εξέλιξη του ανθρώπινου δυναμικού τους, που προωθούν νέες τεχνολογίες και μεθοδολογίες για την ανταγωνιστική παρουσία τους παγκοσμίως, αλλά και συμβάλλει στη διασύνδεση του οράματός τους με δράσεις που ενισχύουν το αύριο. Από το 2021 το φόρουμ έχει συνεργαστεί και λάβει υποστήριξη από οργανισμούς όπως η Amazon, Microsoft, Google, Bayer Hellas, The People’s Trust, Deloitte, Kotsovolos, SAP Hellas, Public, SpeakIT, Mellon Technologies, Interamerican, DoValue, SUMMIT, IWG, efood και Conferience ενώ έχει φιλοξενήσει εκπροσώπους της πολιτικής και επιχειρηματικής σκηνής της χώρας.
Οι συμμετέχοντες θα έχουν την ευκαιρία να:

αποκτήσουν πρακτικές δεξιότητες σε AI & digital εργαλεία, με εφαρμογή στην εργασία και τη λήψη αποφάσεων
παρακολουθήσουν διαδραστικές ομιλίες και συζητήσεις που τροφοδοτούν τη σκέψη
ενισχύσουν τις ηγετικές τους ικανότητες (feedback, delegation, goal-setting, influence)
εξετάσουν νέες στρατηγικές για μετασχηματισμό και ανάπτυξη
εμπνευστούν από πραγματικές ιστορίες επαγγελματικής μετάβασης
δικτυωθούν με στελέχη της αγοράς και νέο ταλέντο.

Δηλώσεις δωρεάν συμμετοχής στο: www.skillup.gr

Χθες στο Χαλάνδρι
2025-10-29 18:00 - 20:00 | Αετοπούλειο Πολιτιστικό Κέντρο – Δημοτική Βιβλιοθήκη Χαλανδρίου, Φιλικής Εταιρίας 11, Χαλάνδρι, Αττική, 15232, Greece
Λέσχη Ανάγνωσης της Δημοτικής Βιβλιοθήκης Χαλανδρίου
Επιστρέφουμε μετά το καλοκαίρι να συνεχίσουμε τα λογοτεχνικά μας ταξίδια στην Λέσχη Ανάγνωσης της Δημοτικής Βιβλιοθήκης Χαλανδρίου.
Ξεκινάμε την Τετάρτη 24 Σεπτεμβρίου, ώρα 18:00, με το βιβλίο της Αμάντας Μιχαλοπούλου «Το μακρύ ταξίδι της μιας μέσα στην άλλη» (εκδ. Πατάκη).
Στη συζήτηση θα συμμετέχει η ίδια η συγγραφέας.
Για τον Οκτώβριο, διαβάζουμε το βιβλίο «Χθες» του Juan Emar (εκδ. Αλεξάνδρεια) και θα το συζητήσουμε την Τετάρτη 29/10 με τον μεταφραστή κ. Κωνσταντίνο Παλαιολόγο.
Το Νοέμβριο, θα συζητήσουμε το βιβλίο του Jonathan Coe «Η απόδειξη της αθωότητάς μου» (εκδ. Πόλις), την Τετάρτη 26/11 με καλεσμένη τη μεταφράστρια Άλκηστη Τριμπέρη.
Οι συναντήσεις για την Λέσχη Ανάγνωσης, συνεχίζονται κάθε τελευταία Τετάρτη του μήνα, στις 18:00, στο Αετοπούλειο Πολιτιστικό Κέντρο. Τις συζητήσεις συντονίζει η Σοφία Κορωναίου.
Ανυπομονούμε να μοιραστούμε σκέψεις, ιδέες και συναισθήματα γύρω από τα βιβλία που θα μας συντροφεύσουν τη νέα σεζόν.
Σας ευχόμαστε μια όμορφη και δημιουργική χρονιά!

Οι Ελληνίδες Εθελόντριες Νοσοκόμες στο Έπος του ‘40
2025-10-29 18:00 - 20:00 | Βιβλιοθήκη Παλαιού Φαλήρου, Αγίου Αλεξάνδρου 5, Φάληρο, Αττική, 17561, Greece
Οι Ελληνίδες Εθελόντριες Νοσοκόμες στο Έπος του ‘40
Οι Δημοτικές Βιβλιοθήκες Παλαιού Φαλήρου, ξεκινούν έναν κύκλο ιστορικών ομιλιών “Ιστορίες ανθρώπων, στιγμές ιστορίας“. Την Τετάρτη 29 Οκτωβρίου και ώρα 18.00 στην Δημοτική Βιβλιοθήκη Παλαιού Φαλήρου (Αγίου Αλεξάνδρου 5) θα μας μιλήσει ο Ιωάννης Κατσαβός – Αξιωματικός ΠΝ, Συγγραφέας / Ερευνητής της Νεότερης Ελληνικής Ιστορίας για την συμβολή της Ελληνικής Νοσηλευτικής και ειδικότερα των Εθελοντριών Νοσοκόμων, στην ομαλή και αποδοτική λειτουργία των υγειονομικών μονάδων στον Πόλεμο του 1940.
Συντονισμός εκδήλωσης : Μαίρη Τρύφων – Αντιδήμαρχος Δημοτικών Παιδικών Σταθμών Π. Φαλήρου & Δημοτικών Βιβλιοθηκών

Ανθολογία Αιγυπτιώτικης Λογοτεχνίας και Κριτικής
2025-10-29 19:00 - 21:00 | Το σπίτι της Κύπρου (Πρεσβεία Κύπρου), Ξενοφώντος 2, Αθήνα, Αττική, 10557, Greece
Ανθολογία Αιγυπτιώτικης Λογοτεχνίας και Κριτικής του Λευτέρη Παπαλεοντίου στο Σπίτι της Κύπρου
Το Σπίτι της Κύπρου, το Ινστιτούτο Νεοελληνικών Σπουδών (Ίδρυμα Μανώλη Τριανταφυλλίδη) του Α.Π.Θ. και ο Σύνδεσμος Αιγυπτιωτών Ελλήνων διοργανώνουν, την Τετάρτη 29 Οκτωβρίου 2025 και ώρα 19:00 (Ξενοφώντος 2Α, Σύνταγμα), την παρουσίαση της Ανθολογίας Αιγυπτιώτικης Λογοτεχνίας και Κριτικής του Λευτέρη Παπαλεοντίου.
Χαιρετισμό θα απευθύνουν ο Κώστας Μιχαηλίδης, Πρόεδρος Συνδέσμου Αιγυπτιωτών Ελλήνων και ο Δημήτρης Δασκαλόπουλος, ποιητής, βιβλιογράφος.
Θα μιλήσουν η Μιχαήλα Καραμπίνη Ιατρού, φιλόλογος και η Έλλη Φιλοκύπρου, Καθηγήτρια, Τμήμα Επικοινωνίας και ΜΜΕ, ΕΚΠΑ.
Η εκδήλωση θα ολοκληρωθεί με την αντιφώνηση του επιμελητή της Ανθολογίας.
Σύνδεσμος παρακολούθησης:
https://new.diavlos.grnet.gr/el/room/5062/event/6612
Στη δίτομη Ανθολογία περιλαμβάνονται έμμετρα και πεζά κείμενα ελλήνων συγγραφέων που γεννήθηκαν και έζησαν στην Αίγυπτο μόνιμα ή για μεγάλα χρονικά διαστήματα, αλλά και συγγραφέων που εγκαταστάθηκαν εκεί πρόσκαιρα ή και για μεγαλύτερα χρονικά διαστήματα, από τα μέσα του 19ου αιώνα ώς την εποχή μας. Τα κείμενα αντιπροσωπεύουν ένα ευρύ φάσμα γλωσσικών επιλογών, από τον αρχαϊσμό ώς τον ριζοσπαστικό δημοτικισμό και τη χρήση νεοελληνικών ιδιωμάτων μέσα σε μια μακρά περίοδο, καθώς και αρκετά μεγάλη ειδολογική ποικιλία (ποιήματα, διηγήματα, αποσπάσματα από μυθιστορήματα ή και θεατρικά έργα, μαρτυρίες, βιωματικά και άλλα αφηγήματα και δείγματα λογοτεχνικής κριτικής). Η Ανθολογία συμπληρώνεται με ένα επιτασσόμενο στον δεύτερο τόμο της ογκώδες αλλά επιλεκτικό Γλωσσάρι, που περιλαμβάνει και όσα κύρια ονόματα κρίθηκε πως έπρεπε να προσδιοριστούν ή/και να ερμηνευθούν.
Ο Λευτέρης Παπαλεοντίου γεννήθηκε το 1959 στην Αγία Τριάδα Αμμοχώστου. Έκανε βασικές και μεταπτυχιακές σπουδές στο Αριστοτέλειο Πανεπιστήμιο Θεσσαλονίκης (Β.Α. 1984, Μ.Α. 1989, Ph.D. 1994). Στα χρόνια 1994-2024 δίδαξε στο Πανεπιστήμιο Κύπρου. Δημοσίευσε βιβλία και άρθρα για την Κυπριακή Λογοτεχνία καθώς και για θέματα και πρόσωπα της ευρύτερης Νεοελληνικής Λογοτεχνίας (λ.χ. για της Νίκο Νικολαΐδη, Κώστα Μόντη, Ήβη Μελεάγρου κ.ά.). Μαζί με τον Γ. Κεχαγιόγλου έγραψαν την Ιστορία της νεότερης Κυπριακής Λογοτεχνίας (2010, 2016). Συμμετέχει στην έκδοση του εξαμηνιαίου περιοδικού Μικροφιλολογικά (1997 κ.ε.). Ερευνητικά ενδιαφέροντα: Κυπριακή λογοτεχνία και κριτική του 19ου, 20ού και 21ου αιώνα, Λογοτεχνία της ελληνικής Διασποράς, Αιγυπτιώτικη λογοτεχνία, Νεοελληνική σατιρική ποίηση και παρωδίες από τον 19ο αιώνα έως σήμερα, Μετασυμβολιστική ποίηση και Πρώτη Γενιά του Μεσοπολέμου («Γενιά του Καρυωτάκη»), Νεοελληνική πεζογραφία του 19ου και του 20ού αιώνα και ιδίως πεζογραφία του Μεσοπολέμου και πεζογραφία του μοντερνισμού, Λογοτεχνικά περιοδικά κ.ά.

Προβολή Radical στα Πατήσια
2025-10-29 19:00 - 22:00 | Κατάληψη Πάτμου και Καραβία Πατήσια, Πάτμου και Καραβία, Αθήνα, Αττική, 11144, Greece
Προβολή ταινίας Radical ( 2023)
Θεματικός μήνας: Αντεκπαίδευση
19:00 Ανοιχτή συνάντηση ομάδας προβολών
20:00 Προβολή ταινίας Radical ,Christopher Zalla ,2023 (2h 5′)
Μαθητάκια μιας παραμελημένης γειτονιάς του Μεξικού έχουν την ευκαιρία να γνωρίσουν έναν γεμάτο έμπνευση δάσκαλο, που θα φέρει αλλαγές στις ζωές τους. Μετά το τέλος της ταινίας θα ακολουθήσει συζήτηση πάνω στη θεματική: Αντεκπαίδευση
Κατάληψη Πάτμου & Καραβία
Ευγενίου Καραβία 23,
Κάτω Πατήσια

To kill a war machine στο Περιστέρι
2025-10-29 20:00 - 22:00 | Αυτοδιαχειριζόμενο στέκι Περιστερίου, Καρυάτιδος 166, Περιστέρι, Αττική, 12135, Greece
Προβολή To kill a war machine
Τετάρτη 29/10/2025_20:00 στο αυτοδιαχειριζόμενο στέκι Περιστερίου (Καρυάτιδος 166, πλατεία Δέγλερη)
Το ντοκιμαντέρ της Rainbow Collective καταγράφει την δράση της βρετανικής συλλογικότητας Palestine Action. Η οργάνωση στρέφεται ενάντια στην πολεμική μηχανή του κράτους του Ισραήλ, στοχοποιώντας εργοστάσια και εταιρείες που κατασκευάζουν και εφοδιάζουν με όπλα τον Ισραηλινό Στρατό. Οι δράσεις της περιλαμβάνουν πορείες, καταλήψεις, σαμποτάζ στρατιωτικών εγκαταστάσεων και αεροπλάνων ανεφοδιασμού μέχρι και μπλοκάρισμα σημαντικών πολεμικών βιομηχανιών. Η Palestine Action, εδώ και μερικούς μήνες έχει ποινικοποιηθεί ως τρομοκρατική οργάνωση από τη βρετανική κυβέρνηση και έχουν πραγματοποιηθεί εκατοντάδες συλλήψεις.
Πρωτοβουλία από το αυτοδιαχειριζόμενο στέκι Περιστερίου

Athens Halloween Festival
2025-10-30 10:00 - 23:00, 2025-10-31 10:00 - 23:00, 2025-11-01 10:00 - 23:00 | Δημοτική Αγορά Κυψέλης, Φωκίωνος Νέγρη 42, Αθήνα, Αττική, 11361, Greece
Καλωσορίσατε στο Athens Halloween Festival! Το πιο spooky και fan φεστιβάλ της Αθήνας έρχεται! Για 4 μέρες (30 Οκτ – 2 Νοε) η Δημοτική Αγορά Κυψέλης μεταμορφώνεται σε ένα μαγικό, τρομακτικό και ταυτόχρονα δημιουργικό κόσμο και θα σε παρασύρει σε Halloween σκηνικά, γεμάτα εκθέτες, θεματικά props, workshops, photo spots, escape room και μοναδικές εμπειρίες!
Τι θα συναντήσεις Μοναδικούς εκθέτες με Halloween, witchy & horror προϊόντα! Το φεστιβάλ θα φιλοξενήσει κάθε είδους μυστηριώδες κατάστημα και καλλιτέχνες. Θα βρεις είδη δώρων, Funko pop, βιβλία, κοσμήματα, διακοσμητικά, ρούχα, αξεσουάρ, γλυκά κ.α
Escape Room! Ενας ειδικά διαμορφωμένος χώρος, αποκλειστικά για το Halloween Fest θα στηθεί στη Δημοτική Αγορά Κυψέλης για να τρομάξει τους επισκέπτες μας!
Πολλά Halloween workshops και δημιουργικά εργαστήρια για μικρούς και μεγάλους!
Special horror & spooky installations που θα σας κάνουν να ουρλιάξετε ή να βγάλετε τις πιο τέλειες φωτογραφίες!
Trick or Treat corners με γλυκά & ζαχαρωτά για τους μικρούς μας φίλους. (και τους μεγάλους!)
Meet up και ομιλίες με Tik Tokers.
Live shows, performances και παρουσιάσεις βιβλίων.
Spooky Food Zone με γευστικά Halloween snacks & ζεστό κρασί Gluhwein!
Face painting & κυνήγι φαντασμάτων με τους Ghostbusters.
Γιατί να έρθεις; Για να ζήσεις μια μοναδική εμπειρία γεμάτη φαντασία, να γνωρίσεις κι άλλους λάτρεις του Halloween στην Ελλάδα, να ανακαλύψεις επιχειρήσεις με θεματικά προϊόντα της αισθητικής σου και να μπεις για λίγο σε έναν αλλιώτικο κόσμο!
Σε ποιους απευθύνεται; Το Athens Halloween Festival απευθύνεται σε όλους όσους αγαπούν το Halloween, τις spooky εμπειρίες και τη δημιουργική διασκέδαση, μικρούς και μεγάλους, οικογένειες, παρέες, cosplayers, λάτρεις του τρόμου και όποιον θέλει να ζήσει κάτι διαφορετικό στην καρδιά της πόλης!
Πατήστε εδώ για να δείτε το πρόγραμμα

Είσοδος ελεύθερη

Εγκαίνια Απτικές συνδετικότητες
2025-10-30 20:00 - 22:00 | Το σπίτι της Κύπρου (Πρεσβεία Κύπρου), Ξενοφώντος 2, Αθήνα, Αττική, 10557, Greece
Απτικές συνδετικότητες
Η έκθεση παρουσιάζει τον διάλογο δύο εικαστικών καλλιτεχνών: ενός Κύπριου που ζει και εργάζεται στην Ελλάδα και ενός Γάλλου που ζει και εργάζεται στην Ελβετία. Μέσα από διαφορετικές διαδρομές, συναντιούνται σε ένα κοινό έδαφος αισθητικών αναζητήσεων, όπου το προσωπικό και το συλλογικό διασταυρώνονται δημιουργικά.
Η αφετηρία της έκθεσης είναι η φαινομενική «ασημαντότητα» της λεπτομέρειας, της μικρής χειρονομίας, της στιγμιαίας εικόνας. Στον καταιγισμό πληροφοριών και εικόνων της καθημερινότητας, οι δύο καλλιτέχνες μας καλούν να σταθούμε απέναντι στο ελάχιστο και να αναγνωρίσουμε σε αυτό μια συμπύκνωση του κόσμου.
Ο Guillaume, μέσα από τα artist’s books του, καταγράφει την καθημερινότητά του και μετατρέπει το ιδιωτικό σε συλλογικό, αποκαλύπτοντας την εσωτερικότητα του δημιουργού και προσκαλώντας τον θεατή να βρει τον εαυτό του μέσα στις εικόνες. Ο Μάριος, με φωτογραφίες και γλυπτά, αναδεικνύει τη φθορά της ύλης και την ιερότητα του πραγματικού, μεταμορφώνοντας το ταπεινό σε φορέα νοήματος.
Η συνάντησή τους συγκροτεί έναν αισθητικό διάλογο για την αξία της εγγύτητας, της απτικότητας και της ενσυναίσθησης. Στο πολύχρωμο καλειδοσκόπιο των μορφών, τίποτα δεν είναι πραγματικά ασήμαντο• όλα έχουν σημασία.
Χώρος: Σπίτι της Κύπρου, Ξενοφώντος 2Α, Σύνταγμα
Εγκαίνια: Πέμπτη, 30 Οκτωβρίου 2025 | 20.00 – 22.00
Διάρκεια: 30 Οκτωβρίου – 22 Νοεμβρίου 2025
Ώρες Λειτουργίας: Δευτέρα, Τετάρτη: 10.00 – 18.00
Τρίτη, Πέμπτη, Παρασκευή: 10.00 – 15.00
Σάββατο: 11.00 – 16.00
Επιμέλεια έκθεσης: Νίκη Παπασπύρου
Συντονισμός: Μαρία Ραγιά

Ο Αιχμάλωτος του Καυκάσου στα Βριλήσσια
2025-10-30 20:00 - 22:00 | Πάρκο Μίκης Θεοδωράκης (πρώην ΤΥΠΕΤ) Βριλήσσια, Μπακογίαννη 38, Βριλήσσια, Αττική, 152 38, Greece
Το ΟΧΙ, ο πόλεμος του ’40, η Κατοχή, ηρωική ελληνική Αντίσταση, η Απελευθέρωση. Ο πόλεμος στην Ουκρανία, η ολοκληρωτική καταστροφή της Γάζας, οι πολεμικές προετοιμασίες της ΕΕ, ο επανεξοπλισμός της Γερμανίας μετά από πολλές δεκαετίες. Σε μια χρονική περίοδο που οι ηγέτες οργανώνουν πολεμικές συγκρούσεις ή κάνουν πολύ κουβέντα για αυτές το Cine Δράση συνεχίζει τις προβολές του με τη δραματική ταινία «Ο Αιχμάλωτος του Καυκάσου» του Sergei Bodrov. Ένα αντιπολεμικό φιλμ, ποτισμένο σε κάθε του καρέ με αγάπη για τον άνθρωπο, αυθεντικά συναισθήματα, λυρικές εικόνες, υπέροχη μουσική, έντονους ρυθμούς αλλά και θρήνο και νοσταλγία για χαμένους παραδείσους. Η απώλεια της αθωότητας στο γεμάτο κυνισμό έδαφος του πολέμου, τα πρώτα ερωτικά σκιρτήματα και η απότομη ενηλικίωση αποκτούν προφητικές πολιτικές διαστάσεις.
Πέμπτη 30 Οκτωβρίου 2025, 8:15’μμ, στο ΤΥΠΕΤ (Πλαταιών & Υμηττού) από το Cine Δράση
Ο Αιχμάλωτος του Καυκάσου/Prisoner of the Mountains/Кавказский пленник
Ρωσία, Καζακστάν, Δραματική, 1996. Διάρκεια: 96’. Σκηνοθεσία: Sergei Bodrov. Σενάριο:Sergei Bodrov, Arif Aliev, and Boris Giller, διασκευή από το διήγημα «Prisoner of the Caucasus» του Leo Tolstoy. Πρωταγωνιστούν: Oleg Menshikov, Sergei Bodrov Jr., Dzhemal Sikharulidze, Susanna Mekhralieva.
Η ταινία συνδέει τα πεπρωμένα δύο αιχμάλωτων Ρώσων στρατιωτών και των Μουσουλμάνων απαγωγέων τους. Βρισκόμαστε σε ένα άγονο, αλλά πανέμορφο ορεινό χωριό του Καυκάσου, όπου η ζωή συνεχίζεται αμετάβλητη εδώ και αιώνες. Μια ομάδα Τσετσένων ανταρτών συλλαμβάνει δύο Ρώσους στρατιώτες, μοναδικούς επιζήσαντες από την ενέδρα, που έπεσε το άρμα τους. Σκοπός των ανταρτών, είναι να ανταλλάξουν τους στρατιώτες με το γιο του αρχηγού του χωριού, ο οποίος βρίσκεται κρατούμενος στα χέρια των Ρώσων. Την επιτήρηση και φύλαξή τους έχει αναλάβει ο ίδιος ο μουσουλμάνος πατριάρχης. Η μητέρα ενός κρατούμενου έρχεται να τον δει και προτείνει μια ανταλλαγή για να τον σώσει. «Ξέρω ότι ο γιος σου είναι δάσκαλος», του λέει. «Είμαι κι εγώ δασκάλα». Ο ηλικιωμένος άνδρας κουνάει το κεφάλι του: «Δεν πειράζει. Είμαστε εχθροί». Είναι δύο γονείς που διαπραγματεύονται για τη ζωή των γιων τους. Η διαφορά είναι ότι η Ρωσίδα βάζει το παιδί της πάνω από την ιδεολογία, ενώ ο άντρας πρεσβεύει την αξία ενός ένδοξου θανάτου. Εν τω μεταξύ, οι δύο στρατιώτες, αλυσοδεμένοι μεταξύ τους, τραγουδούν, πίνουν λαθραία ποτά και ένα βράδυ τους παίρνουν σε περιπολία άντρες του τακτικού στρατού, που τους αναγκάζουν να ψάξουν για νάρκες.
Σε δύο ταυτόχρονες, αλλά αποτυχημένες προσπάθειες απόδρασης ο Τσετσένος γιος του αρχηγού και ο ένας εκ των δύο Ρώσων σκοτώνονται. Επιζεί ο δεύτερος Ρώσος, ένας τρομαγμένος νεοσύλλεκτος, που αν και αιχμάλωτος, έρχεται σιγά-σιγά σε επαφή με τον πολιτισμό και τον παράξενα όμορφο κλειστό κόσμο του χωριού, που ζει στο δικό του ρυθμό, με τις γιορτές του, τις μικρο-χαρές, και τις μικρο-λύπες των κατοίκων του. Δεν ξεχνάει ότι όλο το χωριό, θέλει στο πρόσωπο του να εκδικηθεί τον θάνατο του δικού τους ανθρώπου. Και καθώς οι ήχοι των πυροβολισμών και οι γεμάτες ένταση σκληρές σκηνές του πολέμου δίνουν την θέση τους στον πρωτόγνωρο κύκλο ζωής της τοπικής κοινότητας ο στρατιώτης θα έρθει σε επαφή με την σχεδόν δωδεκάχρονη κόρη του οπλαρχηγού, συνάντηση που τελικά θα αλλάξει τη μοίρα του.
Το φιλμ ήταν υποψήφιο για το Όσκαρ Καλύτερης Ξενόγλωσσης Ταινίας. Προβλήθηκε κερδίζοντας 15 Βραβεία, (ανάμεσα τους αυτό της FIPRESCI στις Κάννες) και τις καρδιές των θεατών στα Φεστιβάλ όλου του κόσμου. Αποτελεί μεταφορά στον κινηματογράφο του ομώνυμου αφηγήματος που ο Λέον Τολστόι έγραψε το 1863, εμπνευσμένος από το ομότιτλο ποίημα του Αλεξάντερ Πούσκιν (1822). Το διήγημα και το ποίημα έχουν το ίδιο θέμα, την αιχμαλωσία Ρώσων αξιωματικών από Τσετσένους, αλλά ενώ ο αιχμάλωτος του Πούσκιν ελευθερώνεται με τη βοήθεια μιας γυναίκας που τον ερωτεύεται, ο αντίστοιχος του Τολστόι σώζεται από ένα μικρό κορίτσι που τον λυπάται. Δεν είναι η πρώτη φορά που αυτό το λογοτεχνικό έργο μεταφέρεται στο σινεμά. Είχαν προηγηθεί το 1975 ο Γεωργιανός Γκιόργκι Καλατοσβίλι (γιος του Μιχαήλ Καλατόζοφ: «Όταν Πετούν οι Γερανοί») και παλιότερα, το 1930, ο Τάταρος βετεράνος σκηνοθέτης Αλεξάντρ Ιβάνοφσκι. Στη διασκευή του Bodrov η ιστορία μεταφέρεται στο σήμερα και τον πόλεμο της Τσετσενίας. Γυρίστηκε δε σε απόσταση 20 περίπου χιλιομέτρων από τις πραγματικές μάχες. Δεν αφορά συγκεκριμένα την τσετσενική σύγκρουση, απλά τη χρησιμοποιεί για να μιλήσει για τις καταστροφικές συνέπειες όλων των πολέμων στις ζωές των ανθρώπων που με τον έναν ή τον άλλον τρόπο εμπλέκονται και για τις πιθανότητες μέσα σε αυτές τις κυνικές συνθήκες να ανθίσουν τρυφερά συναισθήματα. Έχουμε εδώ μια έντονη αίσθηση του τόπου και της στασιμότητας του χρόνου. Το ορεινό χωριό φαίνεται αμετάβλητο στο πέρασμα των αιώνων («Ο άνεμος τρομάζει τις καρδιές των ξένων εδώ», λένε τα παιδιά). Οι σύγχρονες μέθοδοι πολέμου είναι, επίσης, άνευ νοήματος καθώς οι επαναστάτες γνωρίζουν τα ορεινά περάσματα και πολεμούν με μεγαλύτερο ζήλο. Το κοριτσάκι, που σε μια συμβατική ταινία θα γινόταν φίλη με τους στρατιώτες, πράγματι γίνεται φίλη τους, αλλά με το ύφος του λαού της: «Στην προίκα μου θα έχω δυο Ρώσους στρατιώτες» λέει και τους υπόσχεται μια σωστή ταφή. Όταν ο εχθρός σου θεωρεί τον θάνατό του νίκη, είναι αδύνατο να τον νικήσεις.
Οι Oleg Menshikov και Sergei Bodrov Jr. (γιος του σκηνοθέτη, σκηνοθέτης και ο ίδιος που σκοτώθηκε με όλο το 42μελές συνεργείο του όταν σε συνθήκες παγοθύελλας καταπλακώθηκαν από παγετώνα στα γυρίσματα της ταινίας του «The Messenger», το 2002) είναι εξαιρετικοί στους ρόλους των αιχμαλώτων, το ίδιο ο Jemal Sikharulidze ως αρχηγός του χωριού. Αλλά είναι η γλυκιά μαυρομάτα Susanna Mekhralieva, που κλέβει την παράσταση στο ρόλο της μικρής κόρης του αρχηγού.

Belki Sibe στο Αλτάι
2025-10-30 20:00 - 23:00 | Ελεύθερος Κοινωνικός Χώρος Αλτάι Εξάρχεια, Θεμιστοκλέους 65, Αθήνα, Αττική, Greece
Tην Πέμπτη 30/10 στις 20:15 στο αλτάι (Θεμιστοκλέους 65, Eξάρχεια) βλέπουμε μαζί την ταινία Belkî Sibê (2023, 98′) και συζητάμε με τον δημιουργό Αλέξη Νταλούμη. Στο χώρο θα υπάρχουν καρέκλες. Φέρνουμε κουβέρτες, μαξιλάρια σε περίπτωση που μαζευτούμε αρκετά άτομα, να’μαστε άνετα! Είσοδος ελεύθερη, στο χώρο θα υπάρχει μπαρ και μερτς της ομάδας. Ώρα προβολής: 20:15-21:45 Q&A: 22:00-
Λίγα λόγια για το ντοκιμαντέρ Το Belkî Sibê είναι μια ταινία για έναν εθελοντή στρατιώτη. Αναδιπλώνει ένα ταξίδι 18 μηνών μέσα από τον πόλεμο και την επανάσταση, στη Ροζάβα Κουρδιστάν, στη Βόρεια Συρία, κατά τη διάρκεια της προόδου και της νίκης των Συριακών Δημοκρατικών Δυνάμεων κατά του ISIS, περιλαμβάνοντας την ιστορία της Διεθνούς Ταξιαρχίας Ελευθερίας, όπου ο σκηνοθέτης ήταν κυρίως αποσπασμένος. Παρουσιάζει τη στρατιωτική ζωή και τις μάχες στην πρώτη γραμμή, καθώς και τη ζωή των πολιτών πίσω από τις γραμμές και την κοινωνική αλλαγή που προσπαθεί να υλοποιήσει η Αυτόνομη Διοίκηση. Και στους δύο τομείς, ο ρόλος της απελευθέρωσης και της ενδυνάμωσης των γυναικών είναι κυρίαρχος. Η ταινία ακολουθεί μια χρονολογική πορεία από τον Ιούλιο του 2016 (μάχη του Μανμπίτζ) μέχρι το τέλος του 2017 (απελευθέρωση της Ράκκας και κατάρρευση του Ισλαμικού Χαλιφάτου), αλλά περιλαμβάνει επίσης αναδρομές και ενημερώσεις από τα τέλη του 2021, στο τέλος κάθε κεφαλαίου. Στο Belkî Sibê δεν υπάρχει ένας κύριος χαρακτήρας που να οδηγεί την αφήγηση. Αντίθετα, υπάρχει μια πληθώρα φωνών από πολλαπλά μέρη, που συνδυάζονται για να σχηματίσουν μια σύνθεση συλλογικής αφήγησης, από τις οπτικές γωνίες των διεθνιστών, αλλά και των ντόπιων.

2ο Ανταλλακτικό Bazaar στο Ψυχικό
2025-10-31 10:00 - 17:00, 2025-11-01 10:00 - 17:00 | 1η Πλατεία Ψυχικού Βασιλέως Γεωργίου Β (πρώην Blue Bell), Βασιλέως Γεωργίου Β, Ψυχικό, Αττική, 154 52, Greece
Ξεκινάει την Παρασκευή 31 Οκτωβρίου στην Ά Πλατεία Ψυχικού (Blue Bell) η πρωτότυπη πενθήμερη δράση ενίσχυσης του Κοινωνικού Παντοπωλείου! Έως και την Τρίτη 4 Νοεμβρίου, συγκεντρώνουμε είδη πρώτης ανάγκης και τα ανταλλάσουμε με βιβλία.
Συγκεντρώνουμε:

Τυποποιημένα προϊόντα διατροφής:
Ζυμαρικά, Όσπρια, Ρύζι, Γάλα εβαπορέ, Αλεύρι, Ζάχαρη, Τοματοπολτό, Φρυγανιές, Μπισκότα, Καφέ ελληνικό, Δημητριακά, Κονσέρβες.
Είδη ατομικής υγιεινής και οικιακής χρήσεως:
Σαμπουάν, Αφρόλουτρο, Οδοντόκρεμα, Χαρτί υγείας, Χαρτί κουζίνας, Χλωρίνη, Υγρό Απορρυπαντικό Πιάτων, Υγρό Απορρυπαντικό Πλυντηρίου Ρούχων, Καθαριστικό Υγρό Γενικής Χρήσεως.

Χαρίζουμε:

Βιβλία σε άριστη κατάσταση (ιστορικά, μυθιστορήματα, παιδικά, ξενόγλωσσα κλπ)

Παρασκευή 31 Οκτωβρίου έως Τρίτη 4 Νοεμβρίου (εκτός Κυριακής 2/11)
10:00 έως 17:00
Α΄ Πλατεία Ψυχικού – Blue Bell
Η δράση διοργανώνεται για δεύτερη χρονιά, από τη Διεύθυνση Κοινωνικής Προστασίας του Δήμου Φιλοθέης Ψυχικού. Με τη συμμετοχή όλων, το Κοινωνικό Παντοπωλείο συνεχίζει να στηρίζει τις οικογένειες που το χρειάζονται περισσότερο. Σας περιμένουμε να ενώσουμε δυνάμεις και να χαρίσουμε… γνώση, ανθρωπιά και χαμόγελα!

Τι κρύβει το θησαυροφυλάκιο
2025-10-31 17:30 - 19:30 | Ιστορικό Αρχείο ΠΙΟΠ, Δωρίδος 2 & Λεωφόρος Ειρήνης 14, Ταύρος, Αττική, 177 78, Greece
Τι κρύβει το θησαυροφυλάκιο
Θεματικό εργαστήρι για ενήλικες
Με αφορμή την Παγκόσμια Ημέρα Αποταμίευσης, το Πολιτιστικό Ίδρυμα Ομίλου Πειραιώς οργανώνει θεματικό εργαστήρι, για ενήλικες, με τίτλο «Τι κρύβει το θησαυροφυλάκιο;», την Παρασκευή 31 Οκτωβρίου 2025 (ώρα 17:30), στο κτήριό του, στον Ταύρο.
Στόχος του εργαστηρίου είναι οι συμμετέχοντες να εξοικειωθούν με τη διαχείριση των προσωπικών οικονομικών και την έννοια της αποταμίευσης, μέσω της επαφής τους με τεκμήρια οικονομικής και τραπεζικής ιστορίας και της εισαγωγής τους σε βασικούς όρους της οικονομίας. Στη συνέχεια, θα δημιουργήσουν τα δικά τους «εργαλεία» αποταμίευσης και θα «επιβραβευθούν» για τις γνώσεις τους.
Απαραίτητη η κράτηση θέσης στο τηλ. 210 3418057, Δευτ.-Παρ. 10:00-17:00. ​Η συμμετοχή στο εργαστήριο και τα υλικά είναι δωρεάν.
Ιστορικό Αρχείο
Δωρίδος 2 & Λεωφόρος Ειρήνης 14, 17778, Ταύρος
Τ.: 210 3418051 | www.piop.gr

Ψυχώ στην Ελληνοαμερικάνικη Ένωση
2025-10-31 19:00 - 21:00 | Ελληνοαμερικάνικη Ένωση HAU, Μασσαλίας 22, Αθήνα, Αττική, 10680, Greece
Φέτος το Halloween έρχεται να στοιχειώσει το HAU Movie Club καλώντας τους τολμηρούς σινεφίλ να ζήσουν μια αξέχαστη εμπειρία τρόμου με την προβολή της εμβληματικής ταινίας «Ψυχώ» (Psycho, 1960) του μετρ του σασπένς Alfred Hitchcock.
Yπόθεση του έργου: Η Marion Crane, μια νεαρή γυναίκα σε απόγνωση, κλέβει 40.000 δολάρια και ξεκινά ένα ταξίδι χωρίς επιστροφή. Στον δρόμο της, το απομονωμένο Bates Motel και ο ντροπαλός, μυστηριώδης ιδιοκτήτης του, Norman Bates, θα αλλάξουν για πάντα τη μοίρα της… και την ιστορία του κινηματογράφου.
Η ταινία που δίχασε τους κριτικούς, τρόμαξε γενιές θεατών και άφησε ανεξίτηλο αποτύπωμα στην ιστορία του κινηματογράφου, επιστρέφει στη μεγάλη οθόνη για μια και μοναδική προβολή! Μια παραγωγή που προκάλεσε την οργή των πουριτανών της εποχής, αλλά τελικά κατέκτησε κοινό και κριτικούς, αποσπώντας Χρυσή Σφαίρα για την Janet Leigh, 4 υποψηφιότητες για Όσκαρ, ανάμεσά τους και αυτή για Καλύτερη Σκηνοθεσία, και τέλος υποψηφιότητα για το Βραβείο Σκηνοθεσίας από το Σωματείο Αμερικανών Σκηνοθετών.
Οργάνωση: Ελληνοαμερικανική Ένωση | Mooviereel
Είσοδος ελεύθερη. Θα τηρηθεί σειρά προτεραιότητας.
Θέατρο Ελληνοαμερικανικής Ένωσης
Μασσαλίας 22, Αθήνα

Η Λεμονιά στο Ψυχικό
2025-10-31 20:00 - 22:00 | Μορφωτικός και Εξωραϊστικός Όμιλος Νέου Ψυχικού (ΜΕΟ), 25ης Μαρτίου 19, Νέο Ψυχικό, Αττική, 15451, Greece
Σινεμά του Κόσμου
Κινηματογραφικό ραντεβού στον Μ.Ε.Ο. κάθε Παρασκευή στις 20:00, το Σινεμά του Κόσμου επιστρέφει με ταινίες που ταξιδεύουν σε εποχές, κουλτούρες και συναισθήματα. Μετά την προβολή, πάντα χώρος για κουβέντα και παρέα. Είσοδος ελεύθερη.
Παρασκευή 31 Οκτωβρίου
Η Λεμονιά (2008, Ισραήλ–Παλαιστίνη) Δράματική σε σκηνοθεσία: Eran Riklis.
Η Σάλμα Ζιντάν μετά το θάνατο του άντρα της ζει μόνη σε ένα μικρό χωριό στη Δυτική Όχθη της Παλαιστίνης. Ο Υπουργός Άμυνας του Ισραήλ, Ίσραελ Ναβόν έχτισε το νέο του σπίτι πάνω στην Πράσινη Γραμμή, στα σύνορα μεταξύ του Ισραήλ και των κατεχόμενων εδαφών, στην άκρη του κήπου της Σάλμα με τις λεμονιές. Οι Ισραηλινές Δυνάμεις Ασφάλειας αποφασίζουν ότι ο κήπος αποτελεί απειλή για την ασφάλεια του υπουργού και διατάζουν να ξεριζωθούν τα δέντρα. Η Σάλμα αποφασίζει να παλέψει για τις λεμονιές που φύτεψε ο πατέρας της πριν πενήντα χρόνια και τής θυμίζουν τον ιδρώτα, το αίμα και τα δάκρυα που έχουν χύσει σε αυτόν τον τόπο οι δικοί της άνθρωποι. Ξεκινά μια δικαστική εκστρατεία φτάνοντας μέχρι το Ανώτατο Δικαστήριο του Ισραήλ. Η Σάλμα παρά τις πιέσεις που δέχεται και από τις δύο πλευρές, βρίσκει το σθένος να συνεχίσει τον αγώνα της.

Ζητείται Ψεύτης στον Χολαργό
2025-10-31 20:00 - 22:00 | Δημαρχείο Παπάγου Χολαργού, Περικλέους 55, Χολαργός, Αττική, Greece
Το έργο «Ζητείται ψεύτης» του Δημήτρη Ψάθα, αναφέρεται στην ανάγκη του ψέματος στην πολιτική, αλλά και στην ανάγκη του ψέματος στην ζωή! Σε μια Ελλάδα που προσπαθεί στα σταθεί στα πόδια της, μετά την κατοχή και τον εμφύλιο, φυτρώνει ο ήρωας του Δημητρίου Ψαθά, ο Θόδωρος Πάρλας ή ψευτοθόδωρος. Απευθύνεται στο Ρωμιό, που γοητεύεται απ’ το ψέμα του, στον Ρωμιό που ψηφίζει πάντα για τις καλύτερες μέρες που θα έρθουν. Ο Έλληνας πριν τις εκλογές είναι : Ρομαντικός, Ενθουσιώδης, Εύπιστος. Μετά τις εκλογές, γίνεται: Αγανακτισμένος, Προδομένος. Θύτης και Θύμα μαζί. Ο Αιώνιος Ρωμιός! Αλλά αυτή είναι η ουσία της πολιτικής. Ο καλός πολιτικός να γίνεται καλός θεατρίνος ! Το έργο «Ζητείται ψεύτης» πρωτοπαίχτηκε απ’ το θίασο της Μαρίκας Κοτοπούλη το 1953 στο θέατρο «Σαμαρτζή» με πρωταγωνιστή τον Ντίνο Ηλιόπουλο. Μεταφράστηκε σε 5 γλώσσες και όπου παίχτηκε είχε τεράστια επιτυχία !
Παίζουν οι ηθοποιοί
Νατάσσα Χαϊδά : Τζένη Φερέκη
Γιώργος Ασπιώτης : Θεόφιλος Φερέκης
Μαρία Βασιλοπούλου : Πιπίτσα
Αποστόλης Παπανικολάου : Θόδωρος Πάρλας
Βασίλης Καραογλάνης : Βρασίδας – Δερβίσης
Λιλή Πιτσικουλάκη : Ψηφοφόρος Δήμου -Πατήρ-Ευτύχιος
Λήδα Χατζοπούλου : Κούλα
Δέσποινα Μάνθου : Ζωζώ
Γιώργος Μούσογλου : Αστυνομικός -Ψηφοφόρος Πατατιάς
Ασπασία Δημέα : Χωριάτισσα -Ψηφοφόρος – Χήρα
Χρύσα Οικονόμου : Χωριάτισσα- Ψηφοφόρος – γκαρσόνι
Μαρία Νίκταρη : Χωριάτισσα – Ψηφοφόρος
Εριάννα Καράντζαλου :Πίτσα- Κίτσα
Σέργιος Σπυράτος : Άγης
Τραγουδάει ο Σέργιος Σπυράτος – Χορογραφίες : Μαρία Βασιλοπούλου – Σκηνικά : Μαργαρίτα Πέτροβα
Μουσική Επιμέλεια :ΕΦΗ ΠΙΚΟΥΛΑ- ΒΟΥΓΙΟΥΚΛΑΚΗ
Κοστούμια : ΣΟΦΙΑ ΣΥΡΟΓΙΑΝΝΗ
Συντονίστρια Προγράμματος και Προβών: ΝΑΤΑΣΣΑ ΧΑΪΔΑ
ΔΙΑΣΚΕΥΗ-ΣΚΗΝΟΘΕΣΙΑ : ΕΦΗ ΠΙΚΟΥΛΑ- ΒΟΥΓΙΟΥΚΛΑΚΗ
Παρασκευή 31 Οκτωβρίου 2025, ώρα 20:00
Αμφιθέατρο Μ. Θεοδωράκης
Δημαρχείο Παπάγου-Χολαργού Κτίριο Δημάρχου «Χαράλαμπου Σκούρτη» Περικλέους 55 Χολαργός.
ΕΙΣΟΔΟΣ ΕΛΕΥΘΕΡΗ

Να ζεις δυο φορές στην Λαμπηδόνα
2025-10-31 20:30 - 22:30 | Πάρκο Λαμπηδόνας Αγίας Τριάδας Βύρωνας, Πάρκο Αγίας Τριάδας, Βύρωνας, Αττική, 16231, Greece
Να ζεις δυο φορές στην Λαμπηδόνα
Το Κοινωνικό Πολιτιστικό Κέντρο Βύρωνα σας καλεί την Παρασκευή 31/10/25 στις 8.30μμ στη Λαμπηδόνα (Άλσος Αγίας Τριάδας – Βύρωνας). Θα προβάλουμε την δραματική κωμωδία “Vivir dos veces” (Να ζεις δυο φορές), σε σκηνοθεσία Maria Ripoll, 2019, με τους Oscar Martínez, Inma Cuesta, Mafalda Carbonell.
Ο Emilio, συνταξιούχος καθηγητής μαθηματικών και πρεσβύτερο μέλος μιας οικογένειας με δύσκολες σχέσεις, χάνει σταδιακά την μνήμη του από την νόσο Alzheimer. Καθώς οι παλιές μνήμες έρχονται στο προσκήνιο αποκτά μια εμμονή: να συναντήσει την Μαργαρίτα, τον παιδικό του έρωτα. Η δυσλειτουργική του οικογένεια αδυνατεί να τον σταματήσει και τελικά αναγκάζεται να τον συνοδέψει στο ουτοπικό ταξίδι. Οι κωμικές καταστάσεις που προκύπτουν κατά την διάρκειά του σφυρηλατούν νέους δεσμούς και αποκαλύπτουν παλιά λάθη.
Από τους πρωταγωνιστές, ο Oscar Martínez μας είναι γνωστός από την ταινία “El ciudadano ilustre” (Ο επιφανής πολίτης) και η Inma Cuesta από την ταινία “La novia” (Η νύφη)

Αλλοπαρμένοι Μύθοι στο Εμπρός
2025-10-31 21:00 - 23:30 | θέατρο Εμπρός, Ρήγα Παλαμήδου 2, Αθήνα, Αττική, 10554, Greece
Αλλοπαρμένοι Μύθοι στο Εμπρός
Οι Τσιριτσάντσουλες παρουσιάζουν τη θεατρική παράσταση Αλλοπαρμένοι Μύθοι του Τζορτζ Μπέρναρντ Σω.
Συντελεστές
Παίζουν: Ντίνα Μαυρίδου, Νίκος Γλυκόπουλος, Μαρίνος Μουζάκης
Στον ρόλο του Τζορτζ Μπέρναρντ Σω ακούγεται η φωνή του Γρηγόρη Κλιούμη.
Μετάφραση-κούκλες-μάσκες-κοστούμια: Μαρία Μαρκοπούλου
Σκηνικά-αφίσα-εξώφυλλο προγράμματος: Διονύσης Ματαράγκας
Κατασκευή κοστουμιών: Αγγελική Βασιλοπούλου
Κατασκευή σκηνικού: Κώστας Βαλατσός
Κατασκευή σκηνικών αντικειμένων: Μαρία Μαρκοπούλου, Ντίνα Μαυρίδου, Νίκος Γλυκόπουλος, Ολυμπία Ζωγοπούλου-Παπαλιάκου
Ηχοληψία-μίξη ήχου: Νίκος Γιούσεφ
Διεύθυνση παραγωγής: Ντίνα Μαυρίδου
Σκηνοθεσία, κινησιολογία, μουσικές επιλογές, παραγωγή: Τσιριτσάντσουλες 2025
Στην εισαγωγή και τα ιντερμέδια ακούγονται αποσπάσματα από το προοίμιο του Τζορτζ Μπέρναρντ Σω για τους Αλλοπαρμένους Μύθους (1948), μτφ. Βαγγέλης Γλυκόπουλος, με τη συνοδεία αποσπασμάτων των έργων του Ludwig van Beethoven.
Υπόθεση Οι ατομικές βόμβες που ρίξανε οι Αμερικανοί στη Χιροσίμα και το Ναγκασάκι το 1945 άλλαξαν τον ρου της ιστορίας. Παρόλο τον φόβο της ολικής καταστροφής όμως, η ανθρωπότητα δεν σταμάτησε να διεξάγει πολέμους με άλλους τρόπους. Πώς θα εξελιχθεί άραγε το ανθρώπινο είδος μετά από χιλιάδες χρόνια; Θα καταφέρει άραγε να ξεφορτωθεί τη βιολογική του υπόσταση; Σε τι θα μετουσιωθεί η συσσώρευση της γνώσης και της δύναμης;
Ο Τζορτζ Μπέρναρντ Σω, στο τέλος της ζωής του, δίνει τη δική του εκδοχή για το μέλλον της ανθρωπότητας. Ως ένας ιδιαίτερος «προφήτης», αναλύει όλα αυτά τα διαχρονικά ζητήματα που μας απασχολούν. Οι ανησυχίες του είναι επίκαιρες και μας βοηθάνε να δούμε πώς θα ξεπεράσουμε τις Σκοτεινές Εποχές που ζούμε.
Για την παράσταση Η ομάδα μας φέτος κλείνει 25 χρόνια ζωής και δημιουργίας. Οι εμπειρίες που έχουμε αποκτήσει, μέσα από αυτό το ταξίδι, είναι πολλές. Οι εποχές αλλάζουν με ραγδαίους ρυθμούς και είναι φορές που η ματαιότητα μάς έχει καταβάλλει. Και τότε εμφανίζεται ως «από μηχανής θεός» κάτι που θα μας δώσει ώθηση και θα μας πεισμώσει να συνεχίσουμε. Αυτόν τον ρόλο έπαιξε φέτος ο Τζορτζ Μπέρναρντ Σω.
Οι «Αλλοπαρμένοι μύθοι» γράφτηκαν το 1948. Είναι έξι αυτοτελείς ιστορίες που περιγράφουν το πέρασμα των μελλοντικών αιώνων και χιλιετηρίδων. Η πρώτη ιστορία ξεκινάει με το τέλος του Δεύτερου Παγκόσμιου Πολέμου, ενώ η έκτη και τελευταία ιστορία καταλήγει στην ανθρωπότητα που θα ζει χιλιάδες, ίσως κι εκατομμύρια έτη μετά. Σε αυτές τις έξι ιστορίες προσθέσαμε ένα μικρό θεατρικό του Σω ως πρόλογο. «Ο Άρθουρ και η ακετόνη» περιγράφει τον Πρώτο Παγκόσμιο Πόλεμο και πώς οι Άγγλοι «χάρισαν» την Παλαιστίνη στους σιωνιστές.
«Συναντηθήκαμε» τυχαία με το «αλλοπαρμένο» αυτό έργο του Σω κι ενθουσιαστήκαμε. Τον μελετήσαμε και προσπαθήσαμε μέσα από την τσίρι ματιά μας να τον κατανοήσουμε και να τον αποδώσουμε. Ο Σω υποστήριζε πως η αναζήτηση της γνώσης και της δύναμης δεν σταματάει ποτέ. Καταπιάνεται με βαθιά φιλοσοφικά και πολιτικά θέματα χρησιμοποιώντας το καυστικό του χιούμορ, το οποίο ήταν και το βασικό μας εφόδιο για να διηγηθούμε τις φουτουριστικές ιστορίες του. Θέμα του η εξουσία κι ο πολέμος, η τεχνολογία και το μέλλον, η διδασκαλία κι η μάθηση.
Δεν είναι αισιόδοξος για το τι θα ακολουθήσει, αλλά μέσα από τα κείμενά του διαγράφονται, ξεκάθαρα, όλες οι δυνατές επιλογές. Ας επιλέξουμε, λοιπόν, πώς θέλουμε να συνεχίσουμε τις ζωές μας, ποιους δρόμους θα διαλέξουμε, τους ανθρώπους με τους οποίους θα συμπορευτούμε στον δρόμο της ελευθερίας και της αλληλεγγύης.
«…Και ποια μπορεί να είναι η άμυνα; Μέσα στον ερμαφροδιτισμό των ημερών όπου η επιθετική κριτική δεν σπάει τα μούτρα της σ’ έναν σκληρό τοίχο, αφού τίποτα πια δεν συναντιέται και δεν συγκρούεται με τίποτα, αλλά βουλιάζει και προστίθεται στο υπάρχον, η καλύτερη άμυνα ίσως τελικά να μην είναι η επίθεση αλλά η μίμηση του σκαντζόχοιρου: όχι το χριστιανικά και αισθητικά κατοχυρωμένο “μη μου άπτου” του ευαίσθητου άνθους που ανήκει από τώρα κιόλας στην κομβιοδόχη του μέλλοντος, αλλά η αδικαίωτη και μονότονη άρνηση του ξεράγκαθου: “Όσα είπαμε παλιά ισχύουν”» (Γεράσιμος Λυκιαρδόπουλος, Η «Ρωμιοσύνη» στον Παράδεισο, εκδ. Έρασμος, 1983)
Ευχαριστούμε το αντιεξουσιαστικό, αναρχικό στέκι Αντίπνοια για τη φιλοξενία των προβών μας και όλες τις τσιριτσάντσουλες που βοήθησαν στην παραγωγή αυτής της παράστασης.

Cardio Life Style 2025
2025-11-01 09:00 - 21:00 | Σεράφειο Δήμου Αθηναίων, Πειραιώς & Πέτρου Ράλλη, Αθήνα, Αθήνα, 11854, Greece
Το Σεράφειο φιλοξενεί τη μεγάλη, διήμερη γιορτή αφιερωμένη στην καρδιά και τον υγιεινό τρόπο ζωής: “CARDIO LIFE STYLE 2025″. Το θέμα της φετινής εκδήλωσης είναι «Πώς μπορούμε να υιοθετήσουμε έναν υγιεινό τρόπο ζωής» και έχει στόχο την ενημέρωση, την έμπνευση και την αλλαγή των καθημερινών μας συνηθειών με απλό και πρακτικό τρόπο.
Κατά τη διάρκεια του διημέρου, 60 γιατροί και επιστήμονες από διαφορετικούς κλάδους θα αποκαλύψουν όλα τα μυστικά για μια δυνατή καρδιά και έναν οργανισμό γεμάτο ενέργεια. Οι ομιλίες και οι παρουσιάσεις θα είναι απλές, κατανοητές και προσβάσιμες σε όλους, ενώ οι συμμετέχοντες θα έχουν τη δυνατότητα να θέτουν ερωτήσεις και να συζητούν με τους ειδικούς σε πραγματικό χρόνο. Παράλληλα, θα πραγματοποιηθούν βιωματικές δράσεις για μικρούς και μεγάλους, που θα βοηθήσουν τους συμμετέχοντες να κατανοήσουν πώς μικρές αλλαγές στην καθημερινότητά τους μπορούν να κάνουν τη διαφορά στην υγεία και την ευεξία τους.
Η εκδήλωση συνδιοργανώνεται από το Ελληνικό Ίδρυμα Καρδιολογίας και τo “Exercise is Medicine (Greece)”.
Δείτε αναλυτικά το πρόγραμμα, τα θέματα και τις δράσεις της εκδήλωσης εδώ.
Ημερομηνία: Σάββατο 1 & Κυριακή 2 Νοεμβρίου 2025
Ώρα: 9.00 -21.00
Τοποθεσία: Πολυχώρος Εκδηλώσεων, Σεράφειο
Είσοδος: Ελεύθερη, με κράτηση θέσης εδώ.

Ποδηλατοβόλτες στην Αθήνα
2025-11-01 10:00 - 14:00 | Ακαδημία Πλάτωνος, Μοναστηρίου 137, Αθήνα, Αττική, Greece
Ποδηλατοβόλτες
Ο Οργανισμός Πολιτισμού, Αθλητισμού και Νεολαίας του Δήμου Αθηναίων (ΟΠΑΝΔΑ) και η Περιφέρεια Αττικής συνδιοργανώνουν τη δράση «ΠΟΔΗΛΑΤΟΒΟΛΤΕΣ – ΚΑΘΕ ΡΟΔΑ ΜΕΤΡΑΕΙ – ΓΕΙΤΟΝΙΕΣ ΧΩΡΙΣ ΕΜΠΟΔΙΑ», με τη συνεργασία της MONUMENTA και του M Bike.
Η δράση θα πραγματοποιηθεί σε τρία Σαββατοκύριακα, δύο του Οκτωβρίου (4-5/10 και 11-12/10) και ένα του Νοεμβρίου (1-2/11/2025), και περιλαμβάνει ποδηλατικές βόλτες, παιδική πίστα ποδηλάτου και το εικαστικό δρώμενο Bike Art, που μετατρέπει το ποδήλατο σε εργαλείο τέχνης.
Στόχος είναι να αναδειχθεί το ποδήλατο ως οικολογικό, πρακτικό και ασφαλές μέσο μετακίνησης, να ενισχυθεί η κουλτούρα της πεζής και ποδηλατικής ζωής στην πόλη, να ευαισθητοποιηθούν οι κάτοικοι γύρω από την ανάγκη «χαμηλών ταχυτήτων» στις γειτονιές για μεγαλύτερη ασφάλεια, και να ενισχυθεί η κοινωνική συνοχή μέσα από δράσεις που προάγουν την υγεία, τη συμπερίληψη και την κοινή εμπειρία.
Όλες οι εκδηλώσεις έχουν σχεδιαστεί ώστε να είναι ανοιχτές σε όλους, δίνοντας ιδιαίτερη έμφαση στη συμμετοχή των παιδιών, των ηλικιωμένων και των ατόμων με αναπηρία, ώστε κάθε πολίτης να απολαμβάνει ισότιμα την εμπειρία της ποδηλασίας και του δημόσιου χώρου.
Το πρόγραμμα για κάθε Σαββατοκύριακο διαμορφώνεται ως εξής:
Σάββατα (10:00 – 14:00)

Παιδική Πίστα Ποδηλάτου: Τα παιδιά δοκιμάζουν, παίζουν και μαθαίνουν τεχνικές ποδηλάτου υπό την καθοδήγηση ειδικών εκπαιδευτών, με παροχή ποδηλάτων και κρανών.
Bike Art: Ένα δημιουργικό εικαστικό δρώμενο που μετατρέπει το ποδήλατο σε εργαλείο τέχνης.

Η εκδήλωση είναι προσβάσιμη σε άτομα με αναπηρία.
Κυριακές (10:00 – 14:00)

Ποδηλατική Βόλτα: Προσεκτικά σχεδιασμένες διαδρομές σε δευτερεύοντες δρόμους με πολιτιστικό και αισθητικό ενδιαφέρον.
Bike Art: Για όσους δεν ακολουθήσουν τη βόλτα, συνεχίζεται το εικαστικό δρώμενο.

Οι τρεις ποδηλατικές διαδρομές περνούν από τις επτά Δημοτικές Κοινότητες (ΔΚ) της Αθήνας, αναδεικνύοντας τα ιδιαίτερα χαρακτηριστικά τους. Στις 5 Οκτωβρίου η βόλτα ξεκινά από το Άλσος Προμπονά και περνά από την 5η και την 6η ΔΚ με ενδιάμεση στάση στην Πλατεία Αμερικής και κατάληξη στα Άνω Πατήσια. Στις 12 Οκτωβρίου η διαδρομή ξεκινά από την Πλατεία Αγίου Δημητρίου (Πανόρμου), κατηφορίζει προς το Κολωνάκι, συνεχίζει στον Εθνικό Κήπο και ολοκληρώνεται στο Καλλιμάρμαρο, καλύπτοντας την 7η, την 1η και τη 2η ΔΚ. Τέλος, 2 Νοεμβρίου, από την Ακαδημία Πλάτωνος, προαύλιος χώρο Ψηφιακού Μουσείου Πλάτωνα, η βόλτα ακολουθεί την Ιερά Οδό, περνά από τον Κεραμεικό και την Τεχνόπολη, διασχίζει την Πειραιώς, συνεχίζει έως τον Σταθμό του Ταύρου και επιστρέφει μέσω Ερμού στο Θησείο, αναδεικνύοντας την 4η και την 3η ΔΚ.
Τα Σάββατα οι εκδηλώσεις Παιδική Πίστα Ποδηλάτου και το εικαστικό δρώμενο Bike Art θα πραγματοποιούνται στα σημεία εκκίνησης της ποδηλατοβόλτας. Συγκεκριμένα, το Σάββατο 4 Οκτωβρίου στο Άλσος Προμπονά, το Σάββατο 11 Οκτωβρίου στην Πλατεία Αγίου Δημητρίου και το Σάββατο 1 Νοεμβρίου στην Ακαδημία Πλάτωνος, προαύλιος χώρο Ψηφιακού Μουσείου Πλάτωνα. Εκεί, τα παιδιά θα έχουν την ευκαιρία να δοκιμάσουν το ποδήλατο σε ειδικά διαμορφωμένη πίστα με την καθοδήγηση εκπαιδευτών, ενώ μικροί και μεγάλοι θα μπορούν να συμμετάσχουν στη μοναδική εμπειρία της ζωγραφικής με ποδήλατο.
Με ξεναγό τη MONUMENTA οι συμμετέχοντες θα γνωρίσουν κτίρια που κτίστηκαν τον 19ο και το α’ μισό του 20ού αιώνα, ακολουθώντας τον νεοκλασικό ρυθμό, τον Εκλεκτικισμό και το Μοντέρνο Κίνημα, καθώς επίσης πλατείες και τοπόσημα της πόλης. Για την κάθε διαδρομή σχεδιάστηκε χάρτης με τα κτήρια που μπορεί να δει κάποιος με ποδήλατο ή περπατώντας και θα διανέμεται δωρεάν.
Κάθε ρόδα μετράει και κάθε βόλτα μας φέρνει πιο κοντά σε μια πόλη πιο ανθρώπινη, πιο πράσινη και χωρίς εμπόδια.

Μήνας αφιερωμένος στα παιδιά στις Αχαρνές
2025-11-01 11:30 - 13:00 | Δημοτική Βιβλιοθήκη Αχαρνών, Δημοκρίτου 13, Αχαρνές, Αττική, 13673, Greece
Μήνας αφιερωμένος στα παιδιά από τον Δήμο Αχαρνών και τα Χαμογελάκια. Ο Δήμαρχος Αχαρνών Σπύρος Βρεττός, η Αντιδήμαρχος Κοινωνικής Πολιτικής, Ισότητας και Δημόσιας Υγείας Χριστίνα Κατσανδρή, ο Αντιδήμαρχος Παιδείας και Προσχολικής Αγωγής Νικόλαος Δαμάσκος και η πρόεδρος της αμκε Τα Χαμογελάκια Μαρία Ποθητού, σας προσκαλούν σε μια μεγάλη γιορτή για το παιδί!
Με αφορμή την 20η Νοεμβρίου που έχει καθιερωθεί ως «Παγκόσμια Ημέρα για τα Δικαιώματα του Παιδιού» αλλά και τις 19 μέρες ακτιβισμού κατά της Παιδικής Κακοποίησης το μήνα Νοέμβριο, Τα Χαμογελάκια διοργανώνουν μια σειρά δράσεων ψυχικής ενδυνάμωσης για μικρούς και μεγάλους που θα διαρκέσει όλο το μήνα.
Πατήστε εδώ για να δείτε το πλήρες πρόγραμμα
1η Νοεμβρίου 2025: Βιωματικό Εργαστήριο για γονείς & παιδιά 5-10 ετών
Δημοτική Βιβλιοθήκη Αχαρνών, 11:30-13:00 μ.μ.
11 Νοεμβρίου 2025: Βιωματικό Εργαστήριο για παιδιά 5-10 ετών
Δημοτική Βιβλιοθήκη Αχαρνών, 18:00-19:30 μ.μ.
29 Νοεμβρίου 2025: Βιωματικό Εργαστήριο για γονείς & παιδιά 5-10 ετών Γιορτινό κλείσιμο αφιερώματος Δημοτική Βιβλιοθήκη Αχαρνών, 11:30-13:00 μ.μ.

30 χρόνια, 30 βιβλία στον Πειραιά
2025-11-01 12:00 - 14:00 | Ίδρυμα Αικατερίνης Λασκαρίδη – Ιστορική Βιβλιοθήκη, 2ας Μεραρχίας 36 & Ακτής Μουτσοπούλου, Πειραιάς, Αττική, 18535, Greece
Έκθεση βιβλίων: 30 χρόνια, 30 βιβλία: Μικρά, μεγάλα, πολύτιμα, σπάνια
Τριάντα χρόνια παρουσίας στον πολιτισμό συμπληρώνει η Βιβλιοθήκη Καίτη Λασκαρίδου, και το γιορτάζει με μια μοναδική περιοδική έκθεση. “30 χρόνια, 30 βιβλία: Μικρά, μεγάλα, πολύτιμα, σπάνια” – μια επιλεγμένη διαδρομή μέσα από τις σπάνιες συλλογές της Ιστορικής Βιβλιοθήκης, όπου βιβλία διαφορετικών θεματικών αποκαλύπτουν τη γνώση, την τέχνη και την ιστορία που φέρουν στις σελίδες τους.
Από σπάνια έργα που σημάδεψαν την πορεία της σκέψης και της επιστήμης μέχρι εντυπωσιακές εκδόσεις με λαμπερές βιβλιοδεσίες και περίτεχνες εικονογραφήσεις, και μικροσκοπικά βιβλία-μινιατούρες, η έκθεση αναδεικνύει τη διαχρονική αξία του βιβλίου. Παρουσιάζονται εκδόσεις που συνδέονται με την περιηγητική παράδοση, τη θρησκευτική γραμματεία, την αρχαιοελληνική γνώση, τον Διαφωτισμό και την Ελληνική Επανάσταση, ενώ οι επισκέπτες θα έχουν την ευκαιρία να ανακαλύψουν βιβλία με ιστορία, που πέρασαν από γενιές αναγνωστών και ταξίδεψαν μέσα στον χρόνο.
Η έκθεση φιλοξενείται στον χώρο της Ιστορικής Βιβλιοθήκης, δίνοντας στους επισκέπτες την ευκαιρία να γνωρίσουν από κοντά πολύτιμα τεκμήρια και να εξερευνήσουν τις συλλογές της μέσα από νέες αφηγήσεις και διαδρομές. Μια ξεχωριστή έκθεση για όσους αγαπούν τα βιβλία και τις ιστορίες που κρύβουν.
Nέες ημερομηνίες οργανωμένων ξεναγήσεων:
Σάββατο 1 Νοεμβρίου 2025: 12.00, 13.00
Κυριακή 7 Δεκεμβρίου 2025: 12.00, 13.00
Κυριακή 21 Δεκεμβρίου 2025: 12.00, 13.00
Ιστορική Βιβλιοθήκη
2ας Μεραρχίας 36 & Ακτής Μουτσοπούλου, 185 35 Πειραιάς
Είσοδος Ελεύθερη
Δευτέρα – Παρασκευή 10.00-16.00
Πληροφορίες:Τ. 216 9003704 andriopoulou@laskaridisfoundation.org
